薌巒
作者：陳藻
朝代：宋

paragraphs: 香山白樂天，香草荆屈平。
釋氏定而慧，道家直且清。
儒臣司燮理，至治薰神明。
不然岩谷間，亦作蘭茝馨。
郁郁若沉水，茫茫夷島生。
人從韓壽徒，去就焉知輕。
詎如賢達門，氣類全精誠。
鮑肆不肯入，結交皆羣英。
男以芳自持，女以烈主盟。
時雖付衰歿，久亦騰褒旌。
自古葬枯骨，阿誰埋令聲。
所以薌巒上，遺芬始崢嶸。
一字可爲謚，雙魂無愧情。
寧馨把仙桂，已在月中行。
迤邐銜雞舌，筆花對長檠。
紫薇引當坐，紅藥歡相迎。